Ajax har nu for første gang siden foråret 2009 ikke nogen danskere i førsteholdstruppen. Klubben er dog ikke helt danskerløs.

Kasper Dolberg er officielt rykket til franske Nice, og det betyder, at Ajax nu ikke har nogen danskere i førsteholdstruppen.

Det er første gang siden 2009, at der ikke er nogen spillere med dansk pas på førsteholdet i den hollandske storklub.

Her var Dennis Rommedahl ganske vist stadig på kontrakt i Ajax, men han var udlejet til Nijmegen i foråret 2009.

Siden sommeren 2006, hvor Kenneth Perez og Michael Krohn-Dehli kom til Ajax, har der minimum været én dansker på kontrakt på klubbens førstehold.

Ajax har denne sommer også sendt Rasmus Nissen til Salzburg og Lasse Schöne til Genoa.

Dansk kærlighed går langt tilbage

I alt har 26 danskere gennem tiden fået førsteholdsdebut for Ajax, siden Tom Søndergaard i 1969 startede en lang tradition af dansk-hollandsk samarbejde.

26 er da også klart flest af alle udenlandske nationaliteter i Ajax - Belgien ligger nummer to med 12 spillere, der har fået førsteholdsdebut i klubben.

Lasse Schöne er den udlænding med flest kampe for Ajax med i alt 286 optrædener - en rekord der indtil i vinter tilhørte Søren Lerby, der noterede sig 269 kampe i Ajax.

Ikke helt danskerløse

Helt danskerløse er Ajax dog ikke. 19-årige Victor Jensen rykkede i 2017 fra FC Københavns ungdomsafdeling til Ajax, og han kan meget vel blive den næste dansker på Ajax' førstehold.

Victor Jensen har således imponeret med tre mål i tre kampe for klubbens U21-hold i denne sæson, og i sidste sæson spillede han 31 kampe for U19-holdet, hvor det blev til ni mål og fire assists.

16-årige Christian Rasmussen blev desuden solgt fra FC Nordsjælland til Ajax i vinter, og offensivspilleren er hentet til klubbens U17-hold i første omgang.

Derudover er Christian Poulsen assistenttræner på Ajax' førstehold.

Danskere på Ajax' førstehold gennem tiden:

Spiller Periode Tom Søndergaard 1969-70 Frank Arnesen 1975-81 Søren Lerby 1975-83 Henning Jensen 1979-81 Sten Ziegler 1980-81 Jesper Olsen 1981-84 Jan Mølby 1982-84 Jan Sørensen 1987-88 Dan Petersen 1991-94 Johnny Hansen 1991-94 Michael Laudrup 1997-98 Ole Tobiasen 1997-02 Jesper Grønkjær 1998-00 Brian Laudrup 1999-00 Michael Krohn-Dehli 2006-08 Kenneth Perez 2006-07 + 2008 Dennis Rommedahl 2007-10 Christian Eriksen 2010-13 Nicolai Boilesen 2011-16 Christian Poulsen 2012-14 Viktor Fischer 2012-16 Lucas Andersen 2012-16 Lasse Schöne 2012-19 Niki Zimling 2014-15 Kasper Dolberg 2016-19 Rasmus Nissen 2018-19

Markus Bay og Per Weihrauch har desuden spillet ungdomsfodbold i Ajax, men nåede aldrig at få debut på førsteholdet.

Kilde: Transfermarkt